Appèlhof verwerp Zuma se aansoek oor spioenasiebandePres. Jacob Zuma Die Nasionale Vervolgingsgesag (NVG) moet aan die vorige hofuitspraak voldoen en binne vyf dae die spioenasiebande beskikbaar stel. Die opnames, interne memorandums, verslae en die notules van vergaderings oor die inhoud van die opnames moet beskikbaar gemaak word. Mokotedi Mpshe, wat destyds waargeneem het as NVG-hoof, het in 2009 die korrupsieaanklagte teen Zuma laat vaar. Zuma is kort hierna as president ingehuldig. Daar is destyds aangevoer dat gesprekke op die bande die rede was hoekom die aanklagte laat vaar is. Die DA het aansoek gedoen om toegang tot die bande te kry maar ten spyte daarvan dat hulle vorige hofsake gewen het, is die bande nooit aan hulle oorhandig nie. Zuma se regspan het tydens die nuutste aansoek aangevoer dat die DA die bande teen hom sal gebruik vir politieke gewin.